
A humán erőforrás és a szolgálati állatok alkalmazásának feltételei és jelentősége a kiemelt biztonsági kockázatú sportesemények biztosításában

A dolgozatom célja megvizsgálni a kiemelt biztonsági kockázatú sportesemények szervezése során, a biztosítási elemeként, gyakorlatilag a biztosítás „eszközeként” alkalmazott emberi erőforrás, valamint a szolgálati kutya és ló bevetésének szerepét és jelentőségét a biztosítás végrehajtásában. A téma felvetését az adja, hogy a sportesemények biztosításának végrehajtása során milyen szignifikáns különbségek adódnak a sportesemény minősítéséből és ebből kifolyólag a végrehajtás módjából adódóan. A kutatás során az összehasonlítás módszerét alkalmaztam. Összehasonlítottam a normál és a kiemelt sportesemény biztosítására vezényelt „élőerő” alkalmazásának személyi, tárgyi és szervezési feltételeit, különös tekintettel a biztosítás végrehajtásának azonosságára ugyanakkor különbözőségére, valamint a biztosítás hatékonyságára is. A kutatásom eredményeként megállapítást nyert, hogy a kiemelt sportesemények biztosítása során alkalmazott erők tulajdonságai eltérnek a normál biztosításban résztvevőkétől, mind az egyéni fizikai, mind a taktikai, mind a kiképzettségi mutatók tekintetében. A kiemelt biztonsági kockázatú sportesemények biztosítása a személyi állomány felkészítését illetően, továbbá a rájuk fordított költségeket tekintve jelentős különbséget mutat a normál kockázatú eseményekhez képest. A szolgálati állatok alkalmazása speciális felkészítés szükségességét vonzza magával, maga az állat, valamint a kutyavezetők és a lovasok szempontjából is. Az emberi erőforrás és a szolgálati állatok együttes igénybevételére és alkalmazására irányuló szakmai felkészítés a rendszerbe kerüléstől kezdve a valós igénybevételig vagy alkalmazásig számtalan paraméter mentén haladó elméleti és gyakorlati képzés, amelyet folyamatos szinten tartás követ. A kutatás során levont következtetések a biztosítás tervezése és szervezése során hasznosítható abban az esetben, amennyiben a sportesemény minősítése kiemelt és szolgálati állatokat tervezünk kirendelni az emberi erőforrás megerősítésére.



